ท่าอากาศยานนานาชาติอู่ตะเภา เตรียมพร้อมรับคนไทยที่จะเดินทางกลับจากเมืองอู่ฮั่นในวันนี้
ท่าอากาศยานนานาชาติอู่ตะเภา เตรียมพร้อมรับคนไทยที่จะเดินทางกลับจากเมืองอู่ฮั่นในวันนี้อาคารผู้โดยสารหลังที่ 1 ท่าอากาศยานนานาชาติอู่ตะเภา ระยอง-พัทยา ถูกกำหนดเป็นสถานที่รับตัวผู้โดยสารและคณะในเที่ยวบินพิเศษที่มาจากท่าอากาศยานนานาชาติอู่ฮั่นเทียนเหอ สาธารณรัฐประชาชนจีน ที่จะเดินทางมาถึงประเทศไทยช่วงค่ำวันนี้ โดยที่ท่าอากาศยานนานาชาติอู่ตะเภา ได้วางมาตรการเฝ้าระวังเชื้อไวรัสโคโรนาสายพันธุ์ใหม่ ตั้งแต่ช่วงแรกที่มีการแพร่ระบาด ด้วยการตั้งจุดคัดกรองผู้โดยสารที่มีความเสี่ยงจากประเทศจีน เตรียมห้องคัดแยกผู้ป่วยที่มีความเสี่ยงและเตรียมเส้นทางเคลื่อนย้ายไปยังโรงพยาบาล สำหรับการเตรียมพร้อมรับคนไทยที่จะเดินทางกลับจากเมืองอู่ฮั่นในวันนี้ ทางกองทัพเรือ ได้เปิดให้สื่อมวลชนลงทะเบียน ตั้งแต่เวลา 09.00 น. ที่ผ่านมา จากนั้นมีการสาธิตการปฏิบัติเสมือนจริง ตั้งแต่ขั้นตอนการลำเลียง แผนการปฏิบัติเมื่อเครื่องบินมาถึง รวมถึงการติดตามความพร้อมสำหรับผู้ติดเชื้อที่โรงพยาบาลสิริกิติ์ ขณะที่ ในช่วงบ่าย จะมีการเปิดให้เข้าจุด press center ณ สโมสรสัญญาบัตร โรงพยาบาลอาภากร ทางเข้าฐานทัพเรือสัตหีบ โดยจุดนี้ เบื้องต้น จะใช้เป็นพื้นที่สำหรับญาติ ที่จะให้เข้ามาวีดิโอคอลเฟอร์เรนซ์ เยี่ยมได้ แต่จะดำเนินการได้หลังเข้าพื้นที่เฝ้าสังเกตอาการไปแล้วประมาณ 3 วัน (ขึ้นอยู่กับการประเมินของแพทย์) ส่วนพื้นที่เฝ้าสังเกตอาการผู้ที่เดินทางกลับจากเมืองอู่ฮั่น เบื้องต้น มีรายงานว่า จะใช้อาคารรับรอง อ่าวดงตาล กองเรือยุทธการ สัตหีบ และเมื่อคณะทั้งหมดเดินทางมาถึงในช่วงค่ำวันนี้ จะมีการแถลงข่าวอย่างเป็นทางการอีกครั้ง